ΠΟΛΙΤΙΚΗ

H διαδικασία της φορολοταρίας είναι αδιάβλητη, διαβεβαιώνουν κύκλοι του υπουργείου Οικονομικών, απαντώντας στην ανακοίνωση που εξέδωσε το «Ποτάμι».

Όπως υπογραμμίζουν οι ίδιοι κύκλοι, τους ηλεκτρονικούς λαχνούς συγκεντρώνει η Ανεξάρτητη Αρχή Δημοσίων Εσόδων (ΑΑΔΕ), ενώ την κλήρωση διενεργεί το Ινστιτούτο Τεχνολογίας Υπολογιστών και Εκδόσεων (ΙΤΥΕ) που εδρεύει στην πανεπιστημιούπολη του Ρίου Πατρών και εποπτεύεται από το υπουργείο Παιδείας.

Σύμφωνα με τα στελέχη του υπουργείου, πρόκειται για φορέα με μεγάλη εμπειρία, που εκτός της έκδοσης του έντυπου και ηλεκτρονικού υλικού για την εκπαίδευση, έχει και την ευθύνη της μετάδοσης των θεμάτων για τις πανελλαδικές εξετάσεις. Παράλληλα διενεργεί και τις κληρώσεις του ΚΙΝΟ για λογαριασμό του ΟΠΑΠ, με σύστημα ανάλογο αυτού που διενεργούνται οι ηλεκτρονικές κληρώσεις του υπουργείου Οικονομικών.

Οι σχετικές αναφορές έρχονται ως απάντηση στην ανακοίνωση του Ποταμιού, που έκανε λόγο για ανάγκη εισαγγελικής παρέμβασης.

Σύμφωνα με το Ποτάμι μεταξύ των 6 εκατομμυρίων φορολογουμένων που έλαβαν μέρος στις 11 κληρώσεις που διενεργήθηκαν μέσα στο 2017, υπήρξαν 29 άτομα που κέρδισαν δύο φορές και 4 άτομα που κέρδισαν τρεις φορές. «Είναι κάποιοι άνθρωποι στα αλήθεια τόσο τυχεροί; Ή μήπως υπάρχει κάποια λογικότερη εξήγηση;», αναφέρει το κόμμα σε ανακοίνωσή του.

Στη βάση αυτή τονίζει πως σύμφωνα με τη θεωρία πιθανοτήτων, το ενδεχόμενο να κληρωθεί δύο και τρεις φορές μέσα σε μόλις 11 κληρώσεις, ένας άνθρωπος ανάμεσα σε 6 εκατομμύρια συμμετέχοντες, είναι ουσιαστικά αδύνατο. «Ένας άνθρωπος έχει εκατό φορές περισσότερες πιθανότητες να κερδίσει το Τζόκερ παρά να κληρωθεί τρεις φορές στις 11 κληρώσεις του 2017. Η πιθανότητα μάλιστα να κληρωθούν 29 άτομα δύο φορές είναι ένας αριθμός που έχει τη μονάδα ως εκατοστό εβδομηκοστό τέταρτο ψηφίο μετά από 173 μηδενικά!», τονίζεται σχετικά από το Ποτάμι.

Οι συντάκτες της ανακοίνωσης αναφέρουν πως η αναξιοπιστία μπορεί να οφείλεται είτε σε αστοχία του ηλεκτρονικού συστήματος, είτε στην ανθρώπινη επέμβαση, χωρίς να αποκλείεται να ισχύουν και τα δύο ταυτόχρονα. Για τους παραπάνω λόγους, το Ποτάμι ζητά την άμεση δημοσιοποίηση από την πλευρά του υπουργείου Οικονομικών και της Ανεξάρτητης Αρχής Δημοσίων Εσόδων στοιχείων σχετικά με τον τρόπο λειτουργίας της ηλεκτρονικής κληρωτίδας, τον ανεξάρτητο πιστοποιημένο φορέα/εταιρεία που ανέλαβε τη διενέργεια των κληρώσεων και τον τρόπο επιλογής του και τη συνεισφορά του φορέα/εταιρείας στον σχεδιασμό, αξιολόγηση και υλοποίηση του ηλεκτρονικού συστήματος και τη συμμετοχή του στον έλεγχο και πιστοποίηση των αποτελεσμάτων.

Το Ποτάμι ζητά επίσης την παρέμβαση του αρμόδιου εισαγγελέα προκειμένου να αναζητηθούν τυχόν ευθύνες σχετικά με τη διαφάνεια της διαδικασίας διεξαγωγής των κληρώσεων, την αξιοπιστία του συστήματος, μέσω ειδικών εμπειρογνωμόνων, τα πρόσωπα που κέρδισαν στις κληρώσεις και την ενδεχόμενη σχέση των νικητών με πολιτικά πρόσωπα ή πρόσωπα που συμμετείχαν στη διεξαγωγή των κληρώσεων και την πιθανή χειραγώγηση των κληρώσεων, προκειμένου να παραπλανηθούν οι φορολογούμενοι και να δοθεί η πλαστή εντύπωση ότι μπορούν εύκολα να επωφεληθούν από το μέτρο των κληρώσεων.